ญี่ปุ่นกระตุ้นศก.7ล้านล.
เร่งฟื้นฟูพื้นที่สึนามิ/ปรับปรุงกองทัพ/เยนอ่อนนิกเกอิพุ่งรับ
12 ม.ค. 2556

เร่งฟื้นฟูพื้นที่สึนามิ/ปรับปรุงกองทัพ/เยนอ่อนนิกเกอิพุ่งรับ
เยนอ่อนยวบ นิกเกอิพุ่งแตะระดับสูงสุด 2 ปี หลังรัฐบาลกรุงโตเกียวเผยแผนกระตุ้นเศรษฐกิจ เน้นฟื้นฟูพื้นที่ภัยพิบัติ-เสริมเขี้ยวเล็บกองทัพสู้จีน 
ค่าเงินเยนของญี่ปุ่นอ่อนตัวลงทันทีเมื่อวันที่ 11 ม.ค. ขณะที่ตลาดหุ้นโตเกียวปิดตลาดพุ่งขึ้นแตะ ระดับสูงสุดในรอบ 2 ปี ตอบรับข่าวการออกมาตรการกระตุ้นเศรษฐกิจรอบใหม่ของรัฐบาลญี่ปุ่นกว่า 2 แสนล้านเหรียญสหรัฐ
ค่าเงินเยนแข็งค่าขึ้นทันทีเมื่อเทียบกับเงินสกุลหลัก โดยไปอยู่ที่ 88.82 เยนต่อเหรียญสหรัฐ ขณะที่เทียบกับค่าเงินยูโรนั้น ค่าเงินเยนอ่อนค่าไปอยู่ที่ 117.75 เยนต่อยูโร 
ขณะที่ดัชนีหุ้นนิกเกอิของตลาดหลักทรัพย์โตเกียวเมื่อวันที่ 11 ม.ค. เมื่อปิดตลาดเพิ่มขึ้น 148.93 จุด ไปอยู่ที่ 10,801.57 จุด แตะระดับสูงสุดในรอบ 2 ปีทีเดียว
ทั้งนี้ รัฐบาลญี่ปุ่นภายใต้การนำของนายกรัฐมนตรี ชินโสะ อาเบะ ได้ประกาศแผนกระตุ้นเศรษฐกิจครั้งล่าสุดสูงถึง 2.26 แสนล้านเหรียญสหรัฐ (ราว 7 ล้านล้านบาท) โดยเน้นแผนการฟื้นฟูพื้นที่ประสบภัยสึนามิเมื่อต้นปี 2011 พร้อมกับแผนการปรับปรุงกองทัพครั้งใหม่
นายกฯ อาเบะ ระบุว่า การกระตุ้นเศรษฐกิจครั้งนี้จะช่วยดันให้การเติบโตของผลผลิตมวลรวมในประเทศ หรือจีดีพี ของญี่ปุ่นสามารถเติบโตขึ้นมาได้ราว 2% และยังจะช่วยสร้างงานอีกกว่า 6 แสนตำแหน่งด้วย
ทั้งนี้ เศรษฐกิจญี่ปุ่นอยู่ในภาวะซบเซามาต่อเนื่อง โดยเมื่อปี 2011 เศรษฐกิจทั้งปีหดตัวไป 0.6% ส่วนในปี 2012 นั้นยังไม่มีการเปิดเผยตัวเลขในขณะนี้
ผู้นำญี่ปุ่นย้ำว่า สิ่งสำคัญที่สุดก็คือการแก้ปัญหาภาวะเงินฝืดที่กัดกินเศรษฐกิจญี่ปุ่นมานาน และการแก้ปัญหาเงินเยนแข็งค่าต่อเนื่อง
ภายใต้แผนการกระตุ้นเศรษฐกิจในครั้งนี้ จะเน้นไปที่การฟื้นฟูพื้นที่ประสบภัยสึนามิเมื่อปี 2011 เป็นสำคัญ ซึ่งจะประกอบไปด้วยแผนการก่อสร้างโรงเรียน โรงพยาบาล ที่สามารถรองรับแผ่นดินไหวได้มากขึ้น พร้อมกับการปรับปรุงระบบโครงสร้างพื้นฐานที่เริ่มมีอายุมากขึ้นแล้ว 
นอกจากนั้น งบประมาณอีกจำนวนหนึ่งราว 1.8 แสนล้านเยน จะนำไปใช้ในการพัฒนาขีปนาวุธ เครื่องบินรบ และเฮลิคอปเตอร์ เพื่อปรับปรุงกองทัพญี่ปุ่นให้แข็งแกร่งขึ้น ซึ่งนโยบายนี้มีขึ้นในช่วงที่ญี่ปุ่นและจีนกำลังตึงเครียดกันอย่างหนักในข้อพิพาทเกาะเตียวหยู